Rahaf Mohammed al-Qunun í Taílandi . EPA / Innflytjendastofnun Taílands Sameinuðu þjóðirnar hafa beðið yfirvöld Ástralíu um að íhuga að veita hinni átján ára gömlu Rahaf Mohammed al-Qunun hæli þar í landi . Hún flúði frá Sádi-Arabíu til Taílands um síðustu helgi og óttast að fjölskylda hennar myrði hana verði hún send aftur heim , því hún hafi afneitað íslamstrúnni . Ástralar höfðu gefið út að þeir myndu taka beiðni hennar um hæli til skoðunar , ef Sameinuðu þjóðirnar skilgreindu hana sem flóttakonu . Það hefur nú verið gert . Heimavarnarráðuneyti Ástralíu segir nú að beiðni hennar verði tekin fyrir með hefðbundnum hætti , án þess að fara nánar út í hvað það felur í sér , samkvæmt Reuters fréttaveitunni . Qunun átti upprunalega ekki að fá að koma til Taílands . Vegabréfið var tekið af henni og stóð til að senda hana aftur til Sádi-Arabíu . Hún læsti sig þó inn á hótelherbergi á flugvellinum í Bangkok og sendir frá sér fjölda skilaboða á samfélagsmiðlum . Að endingu leiddi það til þess að yfirvöld Taílands hættu við að senda hana úr landi . Henni var hleypt inn í landið í gær og hóf formlegt ferli um að sækja um hæli í Ástralíu . Hún hefur neitað að hitta föður sinn og bróður , sem eru nú staddir í Taílandi .